**“АДУУНЫ ТАЛААР АВЧ ХЭРЭГЖҮҮЛЭХ ЗАРИМ АРГА ХЭМЖЭЭНИЙ ТУХАЙ” УЛСЫН ИХ ХУРЛЫН ТОГТООЛЫН ТӨСЛИЙН ТАНИЛЦУУЛГА**

2022-06-15

Дэлхий нийтээр даяарчлагдаж байгаа өнөө үед эх газрын эрс тэс уур амьсгалд дасан зохицсон, тэсвэр хатуужилт чанар нь олон мянган жилийн туршид шалгарч, нотлогдсон, дахин давтагдашгүй өвөрмөц монгол адууны ген, удмын сан, генетик нөөцийг хамгаалах, үндэсний уламжлал, ёс заншлыг дээдлэн хадгалж, хойч үедээ үлдээх асуудлыг төрийн бодлогын түвшинд авч үзэх нь улам чухал болж байна. Мал аж ахуйн үйлдвэрлэл дээр төрийн бодлогын түвшинд шийдвэрлэх тулгамдсан олон асуудал байгаагийн нэг нь гадаад улсаас адуу оруулж, ашиглахаас үүдэлтэй нийгэмд үүсээд байгаа сөрөг үр дагаврууд юм.

Монгол Улсын Үндсэн хуулиар төрийн сүлдэнд залж, үндэсний баялгаар хамгаалсан, төр, нийгэм, эдийн засаг, үндэсний соёл иргэншил, өв уламжлалд түүхэн үүрэг гүйцэтгэсэн баялаг бол монгол адуу билээ. Монгол Улсын адуун сүрэг дэлхийн нийт адууны 7,1 хувийг бүрдүүлж, манай улс адууны тоогоор АНУ, Мексик, Бразилийн дараа дөрөвдүгээр байрт жагсаж байна. Дэлхийн бусад үүлдрийн адуунд байдаггүй олон онцлог, давуу чанар монгол адуунд бий.

Манай улс сүүлийн 100 жилийн хугацаанд 10 орчим үүлдрийн 4200 гаруй адууг импортоор авсны 79,5 хувийг сүүлийн 10 жилд оруулж ирсэн адуу эзэлж байна. Янз бүрийн адууг олон орноос авах явдал сүүлийн жилүүдэд эрс эрчимжжээ. Хөдөө аж ахуйн гаралтай бүтээгдэхүүний нийт импортод адууны импортын эзлэх хувь сүүлийн 10 жилд тасралтгүй өсч, 2021 онд 18,9 хувийг бүрдүүлж байгаа нь 2011 оны үзүүлэлттэй харьцуулахад 2,3 дахин нэмэгдсэн байна. Импортоор 2017 онд 7 улсаас 371, 2018 онд 3 улсаас 367, 2019 онд 9 улсаас 675, 2020 онд 6 улсаас 39, 2021 онд 13 улсаас 500, 2022 оны эхний 4 сарын байдлаар 4 улсаас 373 адууг тус тус оруулж иржээ. Ийнхүү зөвхөн сүүлийн 5 жил 4 сарын хугацаанд байгаль экологийн нөхцөл, арчилгаа, маллагааны өөр өөр технологи горим бүхий 23 улсаас удамшлын өөр өөр шинж тэмдэг агуулсан 2325 адууг импортоор авчирч, үржилд ашиглахаар арилжаалсан байна.

Импортоор өмнөх он жилүүдэд оруулж ирсэн адууны тархац, ашиглалтын байдлыг тогтоож, үр дүнг үнэлж, цэгцлээгүй байж дараагийн шийдвэрүүдийг гаргаж байгаа нь сөрөг үр дагавар оршсоор байх нөхцөл, бололцоог олгож байна. Тухайлбал, гадаад улсаас оруулж ирсэн адууны одоогийн байршил, тархац, ашиглалт одоо хүртэл тодорхойгүй хэвээр байхад Засгийн газар мэргэжлийн яамны саналд үндэслэн, 2021 онд 500, 2022 онд 1000 үржлийн адууг импортлохоор тогтоожээ.

ХХААХҮЯ-ны мэдээгээр 2019-2022 онд үржлийн адуу гадаадаас авах тусгай зөвшөөрлийг 13 иргэн, 41 аж ахуйн нэгж, гадаадад гаргах зөвшөөрөлийг 2 иргэн, 17 аж ахуйн нэгж тус тус авчээ. Тэдгээрийн дотор мал зүйч мэргэжлийн хүний нөөцгүй, адууны үржил селекцийн ажил явуулах наад захын мэдлэг, туршлагагүй, үржүүлгийн хөтөлбөр, төлөвлөгөөгүй, зөвхөн адууны импортоос өнөө, маргаашийн ашиг олох сонирхолтой хүмүүс улсын хилээр адуу гаргах, оруулах тусгай зөвшөөрөл авах хүсэлтийг гаргах явдал ихэссэн байна. Гаалийн мэдээгээр манай улсын иргэд болон аж ахуйн нэгжүүд 2021 онд 576,9 мян ам. долларын буюу тухайн оны ханшаар 1,7 тэрбум төгрөгийн үнэ бүхий 500 гаруй адууг импортолж, энэ хэмжээний мөнгөн эргэлтийг гадаад худалдаанд оруулж, түүнээс ашиг хүртэж байгаа юм.

Импортолсон адууны нутагшилтын үр дүнг харж, үр төлд нь үнэлгээ өгөхгүйгээр үржилд шууд ашиглаж, бүртгэл, хяналтгүйгээр адууны эрлийзжүүлэг явуулах асуудал нийгэмд цар хүрээгээ тэлээд байна. Нэг удаагийн ашиг олох байдлаар иргэдийг төөрөгдүүлж, эрлийзийн нэгдүгээр үеийн төл эсхүл 25 ба 50 хувийн цустай гэж мэргэжлийн бус ойлголт, нэршилтэй адууг үржилд ашиглуулахаар сум, аймаг дамжуулан борлуулах асуудал нийтлэг боллоо. Үр дүнд нь зарим аймаг, сум ямар нь мэдэгдэхгүй янз бүрийн үүлдрийн эрлийз адуутай болж, тэдгээрийн үр төл нь тодорхойгүй байдлаар дахин борлуулагдаж, үржилд ашиглагдаж байна. Энэ хурдцаар явбал улс, аймаг, сумын хэмжээнд, улмаар мал бүхий иргэд ямар үүлдэр, омгийн хэддүгээр үеийн адуутайгаа ч мэдэх аргагүй болж, ирээдүйн монгол адууны удам угшил, ген, өвөрмөц байдлыг алдагдуулах, генетикийн тэнцвэрт байдалд өөрчлөлт авчрах аюулыг бий болгоод байна. Ялангуяа удам гарваль тодорхойгүй, үр төл нь үржлийн үнэт чанараар үнэлэгдээгүй үржлийн адууг импортлох, ашиглах үйлдэлтэй нэн яаралтай тэмцэх шаардлагатай болжээ.

Импортын адууугаар дамжин сүүлийн үед адууны нийлүүлгийн өвчин, халдварт цус багадалт зэрэг өвчин манай оронд ихэсч байна. Ялангуяа манай улсын зарим иргэд БНХАУ руу адууны реэкспорт хийж байгаа нэрийн дор ОХУ-ын Чита, Улаан-Үд хот орчмоос “орон нутгийн” гэсэн тодорхойлолттой, хямд үнэтэй, үүлдэрлэг байдал нь тодорхойгүй, халдварт өвчний нян тээсэн адууг авчирч зарах явдал цар хүрээгээ тэлэх болсон нь нийгэмд хор уршиг ихтэй байна. Тухайлбал, адууны халдварт цус багасах өвчний голомт Сэлэнгэ, Орхон голын савыг өгсөж нутагших хэлбэрт шилжсэн ба өдгөө Сэлэнгэ, Булган, Хөвсгөл аймагт адуу олноор өвчлөх болжээ. Адууны ринопневмони гэдэг вирүст өвчин тархаж, олон гүү хээл хаясан байна. Мөн адууны нийлүүлгийн өвчний улмаас олон азарга үржлийн чадвараа алдаж, олон гүү хээл хаяж, заазлагдсан бөгөөд энэ өвчний эсрэг вакцин одоогоор гараагүй байгаа нь өвчинтэй тэмцэхэд хүндрэл учруулж байна. Гадаадаас авчирсан адуу нь ихэнхдээ монгол адууны биемахбодид дасал болон зохицсон зарим шимэгчийн болон өвчний нян, вирүсийн халдварт өртөж, өвчин үүсгэгчийг идэвхжүүлж, хоруу чанарыг нэмэгдүүлэн, улмаар нутгийн адууны өвчлөл, хорогдолд нөлөөлөх болсон.

Түүнчлэн нийгэмд адуугаар дамжсан түүх, соёл иргэншил, ёс заншил, ахуй, үндэсний бахархал алдагдаж, сарниж байгааг төр анхааралдаа авах шаардлагатай гэж үзэж байна. Морио унаж мал сүргээ хариулдаг олон мянган жилийн нүүдлийн соёл иргэншлийн уламжлал алдагдаж, тээврийн хэрэгсэл ашиглан малаа маллах болж, эмнэг адууг номхотгох, ахуйд хэрэглэх соёл сарниж байна. Үндэсний баяр наадмын хурдан морины уралдааныг зохион байгуулах явцад хүчний янз бүрийн тариа тариулсан эрлийз адууг оролцуулахаар талцаж, хэрүүл, маргаан үүсгэн, монгол адуугаа давжаа, пони мэтээр нэрлэж, 816 жилийн туршид уралдаж байгаа үндэсний бахархал болох монгол адууныхаа хүч чадлыг нь үл үнэлэх, доройтуулах зэрэг асуудал үүсээд удлаа. Гэтэл үндэсний их баяр наадмаар зургаан насны 2400 орчим хурдан морь, 30 орчим км газарт шандас юугаа сорин уралддаг нь манай гараг дээрх хамгийн том морины уралдаан учраас гадныхан ихээхэн сонирхдог болсон. Иймд үндэсний уламжлалт морин уралдаан болон морин спортын төрлийн уралдааныг тус тусад нь салгаж ойлгох, ялгааг нь эрх зүйн хүрээнд нарийвчлан тогтоож өгөх, адууны уралдаан тэмцээнийг нэгдсэн бодлого, зохион байгуулалттай болгож төрөлжүүлэн, хөгжүүлэх шаардлага их байна.

Нэн тэргүүнд мал бүхий иргэд, хувийн хэвшил, мэргэжлийн холбоод, төрийн хамтын ажиллагааны хүрээнд үржлийн адуу ашиглалтын тархцыг бүс нутгаар гаргаж, бүртгэлийг цэгцлэх ажлыг нэн даруй зохион байгуулах хэрэгтэй болжээ. Цаашид үржлийн адууг гадаадад гаргах, гадаадаас авах үйл ажиллагааны тусгай зөвшөөрлийн гүйцэтгэлд хяналт шинжилгээ, үнэлгээ хийх, зөвшөөрөлгүй, үржлийн үнэт чанараар үнэлэгдээгүй, удам гарваль нь тодорхойгүй адууг импортлон тараасан үйлдэл бүхий этгээдийн тусгай зөвшөөрлийг хүчингүй болгох, улсын хилээр адуу оруулах, гаргах тусгай зөвшөөрөл олгох харилцааг нарийвчлан журамлах, үржлийн адуу ашиглалтыг нэгдсэн бүртгэл, хяналттай болгох үндэсний наадмын хурдан морины уралдаан болон бооцоот, спортын төрлийн морины уралдааны ялгааг нарийвчлан тогтоох, үржилд ашиглаж байгаа адууны арилжаа, худалдаа, уралдааны зохион байгуулалтыг төрөлжүүлж, сайжруулах зэрэг тухайлсан тусгай арга хэмжээг Засгийн газраас яаралтай авч хэрэгжүүлэх шаардлага байна гэж үзэж байна.

Дээр дурдсан нөхцөл байдал, нийгмийн эрэлт хэрэгцээ, шаардлагыг үндэслэн төрийн бодлогоор улсын хилээр оруулах адууны хөдөлгөөнийг тодорхой хугацаанд хязгаарлан зогсоох шийдвэрийг Улсын Их Хурлаас гаргах нь зүйтэй гэж үзэж байгаа юм.

Төрийн энэхүү бодлогын үр дүн удаан хугацаанд илрэх ч монгол адууны удмын сангийн аюулгүй байдлыг хангах, генетик тогтолцоог хадгалах, эрсдэлээс сэргийлэх, адууг импортлох, ашиглахаас үүдэлтэй сөрөг үр дагаврыг бууруулах, үржлийн адуу ашиглалтын өнөөгийн байдлыг эмх цэгцтэй, нэгдсэн бүртгэл, хяналт, зохион байгуулалттай болгох, үндэсний хэмжээнд адуу үржүүлэг, адуу судлалыг шинжлэх ухааны үндэслэлтэй явуулах, адуун сүргийн генетик нөөцийг зохистой ашиглах, хамгаалахад төр, хувийн хэвшлийн хамтарсан тогтолцоог бүрдүүлэхэд чиглэгдэж байгаа болно.

“Адууны талаар авч хэрэгжүүлэх зарим арга хэмжээний тухай” Улсын Их Хурлын тогтоолын төсөл нь Монгол Улсын Үндсэн хууль, Монгол Улсын нэгдсэн олон улсын гэрээ, конвенц болон бусад хууль тогтоомжид нийцсэн болно.

 Тус тогтоолын төслийг батлахтай холбогдуулан шинээр боловсруулах, нэмэлт, өөрчлөлт оруулах, хүчингүй болсонд тооцох хууль тогтоомж байхгүй болно.

 Тогтоолын төслийг баталснаар эдийн засаг, нийгмийн хүрээнд болон мал аж ахуйн салбарт дараах эерэг үр дүнд хүрнэ гэж үзэж байна.Үүнд:

* Адууны импортыг түр хугацаанд зогсоож, нийгэмд үүсээд байгаа сөрөг асуудлыг шийдвэрлэх арга замуудыг тодорхой болгож, өмнө гарсан зарим алдааг залруулна.
* Гарал үүсэл нь тодорхойгүй үржлийн адуу нэрийн дор импортоор орж ирдэг адууг үржилд ашиглах асуудлыг нэг мөр цэгцэлж, тусгай зөвшөөрөл эзэмшигчдийн үйл ажиллагааны гүйцэтгэлд хяналт, үнэлгээ өгч, зөрчлийг арилгаж, үүрэг, хариуцлагыг эрс нэмэгдүүлнэ.
* Үржлийн адуу ашиглалтын өнөөгийн байдлыг эмх цэгцтэй, нэгдсэн бүртгэл, хяналттай болгож, үржлийн үнэт чанараар үнэлэгдээгүй үржлийн адууг импортлох, ашиглах үйлдэлтэй тэмцэх, түүний сөрөг үр дагавраас сэргийлнэ.
* Импортын адуу, тэдгээрийн ашиглалтаас үүдэж урт хугацаанд монгол адууны удмын санд сөрөг нөлөөлөл үзүүлэхээс сэргийлж, монгол адууны удмын сан, генетик нөөцийг хадгалах, хамгаална.
* Монгол Улсын нутаг дэвсгэр дээр өсгөн үржүүлж байгаа адуун сүргийн үржил селекцийн ажлыг шинжлэх ухааны үндэслэлтэйгээр зохион байгуулах, үржил селекцийн зорилтот хөтөлбөр, үржүүлгийн схемийн дор үржүүлэх нэгдсэн бодлогыг бий болгох ажлыг эрчимжүүлнэ.

Харилцан уялдаа холбоо бүхий зохицуулалтаар монгол адууны удмын санд үүсээд байгаа эрсдэл, аюулыг бууруулж, монгол адууны үнэлэмжийг хадгалах, ашиглалтыг сайжруулах замаар үндэсний өв соёлыг дээдлэх уламжлалыг хадгалах харилцааг бататгана.

* Үржлийн адуу, түүний үр төлийг үржлийн үнэт чанараар үнэлэх, удам зүйн үнэлгээ хийх, үржлийн гэрчилгээтэй болгох ажлыг зохион байгуулна.
* Үндэсний хэмжээнд адуу судлалыг нэгдсэн бодлогын дор хөгжүүлэх арга замуудыг тодорхой болгож, төр, хувийн хэвшлийн хамтарсан тогтолцоог бүрдүүлнэ.
* Үндэсний их баяр наадмын хурдан морины болон спортын морин уралдааны заагийг нарийвчлан тогтоох зохицуулалтыг бүрдүүлж, морины уралдааныг төрөлжүүлэн спортын болон бооцоот уралдааныг зохион байгуулах тогтолцоо, дэд бүтцийг бүрдүүлэх зохион байгууллатын ажлыг эрчимжүүлнэ.
* Адуун сүргийн генетик нөөцийн ашиглалт, хамгалалтыг сайжруулж, үржлийн адууны нэгдсэн бүртгэл, хяналтын үйл ажиллагааг төлөвшүүлнэ.
* Малын генетик нөөцийн тухай хуулийн хэрэгжилтийг эрчимжүүлнэ.

Иймд “Адууны талаар авч хэрэгжүүлэх зарим арга хэмжээний тухай” Улсын Их Хурлын тогтоолын төслийн үзэл баримтлал, тогтоолын төслийг танилцуулж байна.

**Хууль санаачлагч**